2018/0089 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju direktive Evropskega parlamenta in Sveta o zastopniških tožbah za varstvo kolektivnih interesov potrošnikov in razveljavitvi Direktive 2009/22/ES

(Besedilo velja za EGP)

1.Ozadje

Datum predložitve predloga Evropskemu parlamentu in Svetu (dokument COM(2018) 184 final – 2018/0089 COD): 12. april 2018 Datum mnenja Evropskega ekonomsko-socialnega odbora: Datum mnenja Evropskega odbora regij: 20. september 2018 10. oktober 2018 Datum stališča Evropskega parlamenta, prva obravnava: 26. marec 2019 Datum predložitve spremenjenega predloga: n. r. Datum sprejetja stališča Sveta: 4. november 2020

2.Cilj predloga Komisije

Evropska komisija je v okviru pobude „Nov dogovor za potrošnike“ predstavila predlog direktive o zastopniških tožbah za varstvo kolektivnih interesov potrošnikov in razveljavitvi Direktive 2009/22/ES.

Cilj predloga je povečati raven varstva potrošnikov in izboljšati nemoteno delovanje notranjega trga tako, da se poveča učinkovitost sedanjega postopka z opustitveno tožbo zaradi varstva interesov potrošnikov, ki bo dopolnjen z mehanizmom kolektivnega pravnega sredstva za potrošnike.

Predlog določa pravila, ki kvalificiranim subjektom omogočajo vlaganje zastopniških tožb z namenom varstva kolektivnih interesov potrošnikov, hkrati pa zagotavljajo ustrezne zaščitne ukrepe za preprečevanje zlorabe pravdnih postopkov. Ukrepi, ki se lahko zahtevajo v okviru zastopniških tožb, vključujejo opustitvene ukrepe za ustavitev ali prepoved prakse trgovca, če se šteje za kršitev ustreznih predpisov EU, ter ukrepe za povrnitev škode, ki bodo potrošnikom, zastopanim v tožbi, zagotovili pravna sredstva v skladu s pravom EU in nacionalnim pravom. Predlog predvideva usklajena merila za imenovanje kvalificiranih subjektov ter pravila o financiranju s strani tretjih oseb, pomoči kvalificiranim subjektom in njihovem vzajemnem priznavanju, poravnavah, obveščanju potrošnikov in razkritju dokazov, da se zagotovi učinkovitost postopka v domačem in čezmejnem okviru. Področje uporabe predloga zajema horizontalno potrošniško pravo in sektorske instrumente EU, ki so relevantni za varstvo kolektivnih interesov potrošnikov v različnih sektorjih, kot so finančne storitve, energija, telekomunikacije, varstvo podatkov, potovanja, turizem, zdravje in okolje.

3.Pripombe k stališču Sveta

V skladu s političnim dogovorom stališče Sveta v prvi obravnavi vsebuje več sprememb predloga Komisije, zlasti z namenom:

·pojasnitve, da cilji direktive z visoko ravnjo varstva potrošnikov prispevajo k delovanju enotnega trga. V zvezi s tem je kot cilj naveden tudi dostop potrošnikov do pravnega varstva;

·zagotovitve diskrecijske pravice držav članic glede imenovanja kvalificiranih subjektov, ki lahko vložijo domače zastopniške tožbe, ter okrepitve usklajenih meril za imenovanje kvalificiranih subjektov, ki lahko vložijo čezmejne tožbe;

·pojasnitve kategorij ukrepov, ki jih lahko zahtevajo kvalificirani subjekti, ter pravil o sodelovanju potrošnikov v tožbi, koordinaciji možnih vzporednih tožb, financiranju s strani tretjih oseb, razdelitvi stroškov postopka, obveščanju potrošnikov, razkritju dokazov in pomoči kvalificiranim subjektom;

·zagotovitve, da bo direktiva bolj temeljila na načelih, tako da se državam članicam zagotovi večja diskrecijska pravica glede postopkovnih ureditev, kot so poravnave, učinki pravnomočnih odločb, zastaralni roki ali kazni, da se olajša prilagoditev zastopniških tožb nacionalnim okvirom izvrševanja;

·uvedbe klavzule o pregledu glede morebitne ustanovitve evropskega varuha za zastopniške tožbe;

·podaljšanja obdobja za prenos direktive z 18 na 24 mesecev.